**RIMSKA KNJIŽEVNOST**

Rimska književnost počinje prvim pisanim spomenicima na latinskom jeziku, a završava s padom Zapadnog Rimskog Carstva, 476. godine. Književnost na latinskom jeziku nastala poslije naziva se latinskom književnošću. Rimska se književnost dijeli na pet razdoblja.

1. **Prvo ili uvodno doba**

– najvrjedniji je ostatak Zakonik XII ploča ( Leges duodecim tabularum )

1. **Drugo ili arhajsko doba** ( od 240.g.pr.Kr. do Suline diktature 80.g.pr.Kr. )

- javljaju se prvi pisci s vrjednijim djelima, no sve je obilježeno helenizacijom, ropski se slijede grčki uzori. Stvara se književni latinski jezik, javljaju se prve gramatike i pravopisi.

**PLAUT** -  najveći komediograf o čijem životu postoje tek mnoge legende. Od grčkoga je uzora zadržao sadržaj i likove, a ostale je elemente vješto prekrajao i prilagođivao prilikama rimske pozornice. Istaknuo se kao majstor komične scene i likova (osobito elemenata života običnoga rimskoga građanina). Prevladava komedija intrige, u kojoj beznadne situacije sretno rješavaju mudri i domišljati robovi. Njegovu su komediju **Aulularia ( Ćup ili Lončić )** „kopirali“ **Marin Držić ( Skup )** i najveći francuski komediograf **Moliere ( Škrtac ).**

1. **Treće ili zlatno doba** ( od Suline diktature do Augustove smrti 14.g.poslije Krista )

- doba klasične latinštine. Osnovom književnog jezika postaje sermo urbanus ili govor naobraženih krugova.

a ) Ciceronovo doba ( do 30.g.pr.Kr. )

b ) Augustovo doba

**CICERON, Marko Tulije** - najveći rimski govornik, filozofski pisac i državnik, uzdigao je latinsku prozu do neslućene izražajne snage, u povijesti europske književne kulture upamćen je ostao kao najutjecajniji rimski prozni pisac. U četirima žestokim govorima **Protiv Katiline** **( In Catilinam )** obrušava se na [Lucija Sergija Katilinu](https://www.enciklopedija.hr/natuknica.aspx?ID=30889) i njegovu urotu, iznoseći ujedno dokaze o umiješanosti petorice urotnika. Unatoč Cezarovu prijedlogu izgona, senat prihvaća Ciceronov prijedlog da se urotnici pogube te mu dodjeljuje rijedak počasni naslov oca domovine (**pater patriae**). Međutim, smaknuvši urotnike bez presude Ciceron je prekršio rimski zakon, zbog čega ga pučki tribun Publije Klodije, nakon sklapanja prvoga trijumvirata prisiljava na jednogodišnje progonstvo. Prvi govor protiv Katiline počinje čuvenim pitanjem **Quousque tandem…?** (*Pa dokle ćeš…?)* koje se i danas koristi kao izraz negodovanja protv nečije krajnje drskosti.

**Philippicae** ( **Filipike )** - poslije Cezarove smrti Ciceron održava 14 govora. Ovi se govori odlikuju živošću i neposrednošću poznatih [Demostenovih](https://bs.wikipedia.org/wiki/Demosten) govora protiv makedonskog kralja [Filipa II](https://bs.wikipedia.org/wiki/Filip_II_Makedonski), osvajača stare Grčke, odgovornog za narušavanje grčkih sloboda pa su prema tome dobili ime. Ciceron se suprotstavio Marku Antoniju i kritizirao njegove uzurpatorske namjere. Smatra se da su Filipike vrhunac Ciceronove govorničke vještine u kojima se neposredno ogledala njegova [moralna](https://bs.wikipedia.org/wiki/Moral) veličina. Zbog ovih je govora dospio na listu proskribiranih građana ( političkih protivnika koje se može nekažnjeno ubiti ). Uhvaćen je i ubijen u pokušaju bijega iz Italije. Odsječena glava i desna ruka bile su izložene na Forumu, a navodno je žena Marka Antonija sjedila na njegovoj odsječenoj glavi i jezik mu bola ukosnicom.

**CEZAR, Gaj Julije** - rimski vojskovođa i državnik ,velik strateg i dobar taktičar. U svojim pohodima primjenjivao je brze pokrete četa, stalne ofenzive, nepoštedne borbe i represalije. Istaknuo se i kao pisac: jedan je od glavnih predstavnika rimske proze. Jednostavno i koncizno opisao je svoje ratovanje u Galiji u memoarima **Komentari o galskom ratu (Commentarii de bello Gallico)** . Cezar je na temelju sunčane godine uveo nov kalendar, koji se po njegovu imenu naziva julijanski. Njime se i danas služi Pravoslavna crkva. Ubijen je u senatu 15.03.44. pr.Kr.

**KATUL,** Gaj Valerije - rimski lirski pjesnik rođen u Veroni, kao mladić došao u Rim i pridružio se krugu tzv. **neoterika** (poetae novi), modernista koji su uzore pronašli u helenističkim pjesnicima. Okosnicu zbirke **Carmina** ( 116 pjesama ) čini 25 pjesama posvećenih **LEZBIJI,** nazvanoj tako prema rodnom otoku pjesnikinje Sapfe. U svojim je pjesmama ispripovijedao cjelovitu ljubavnu priču, od idilična zaljubljivanja, preko uzastopnih kriza, do konačnoga razlaza; lirsko »ja« pokazuje raspon osjećaja do tada nepoznat u rimskoj književnosti, od najnježnijih očitovanja ljubavi do prostačkoga vrijeđanja (Vivamus atque amemus, Odi et amo). Velik je njegov utjecaj na rimsku ljubavnu elegiju (Tibul, Propercije ).

**SAPFA**, grčka pjesnikinja, pripadala je aristokratskim krugovima. Oko sebe je na otoku Lezbu prikupila društvo djevojaka i bila na čelu neke vrste zavoda u kojem su djevojke stjecale pouku u pjesništvu, glazbi, plesu i gdje je Sapfa kao svećenica njegovala kult muzâ, Afrodite i Haritâ (u [grčkoj mitologiji](https://hr.wikipedia.org/wiki/Grčka_mitologija) [boginje](https://hr.wikipedia.org/wiki/Bog) ljupkosti i ljepote, pandan u [rimskoj mitologiji](https://hr.wikipedia.org/wiki/Rimska_mitologija) su [Gracije](https://hr.wikipedia.org/w/index.php?title=Gracije&action=edit&redlink=1)). Način toga druženja te njezina poezija bili su povodom za nastanak mitova o njezinu životu (ljubavi prema ženama, samoubojstvu zbog ljepotana Faona koji je odbacio njezinu ljubav i dr.). Lirika joj je duboko osjećajna. Već je u antici uživala velik ugled te su ju nazivali desetom muzom.

U Augustovo doba cvjeta poezija, a mnogi bogataši i ugledni ljudi daju potporu svim vidovima umjetnosti.

**MECENAT**, jedan od najboljih carevih prijatelja, imao je svoj književni krug i obilato je potpomagao umjetnost. Od njegova je imena nastala imenica mecena koja označava svakog pokrovitelja bilo književnog bilo znanstvenog rada.

Drugi je književni krug bio oko **MESALE KORVINA,** a treći oko **AZINIJA POLIONA** koji je utemeljio prvu javnu knjižnicu u Rimu i uveo javna čitanja ( recitationes). Tit Pomponije **ATIK** bio je prvi rimski izdavač.

**LIVIJE,** Tit - povjesničar. Glavno mu je djelo **Od osnutka Rima (Ab urbe condita)**. To je rimska povijest, napisana u obliku ljetopisa, od mitskoga dolaska Eneje u Italiju do 9.g. pr. Kr. Livije je dobar pripovjedač, ali nekritičan i neobjektivan prema neprijateljima Rima (Hanibal). Piše s rodoljubno-moralističkom tendencijom, romantično idealizirajući prošlost pa je zato nazvan **Laudator temporis acti** ( Hvalitelj minulog vremena ).

**VERGILIJE Maron, Publije** - najveći je predstavnik rimske književnosti Augustova doba. Njegovo prvo znamenito djelo zbirka je od 10 pjesama, tradicionalnih pastirskih idila u krajoliku utopijske Arkadije, **Bukolike ili Ekloge**  (Bucolica – Pastirske pjesme ). Tim je djelom privukao pozornost Mecenata i od tada je pripadao njegovu književnome krugu, zajedno s Horacijem. Mecenatu je posvetio didaktični ep u 4 knjige **Georgike ili**

**O ratarstvu.** U njima je obradio poljodjelstvo, voćarstvo, stočarstvo i pčelarstvo, na osobit način slaveći staroitalski ideal povezanosti sa zemljom, no usklađen s epikurovskom filozofijom i smirenim političkim prilikama. Zbog visoke dotjeranosti izraza, slikovitih i harmoničnih prizora te besprijekornih heksametara to se djelo smatra njegovim najsavršenijim ostvarenjem.

Od 29. pr. Kr. do kraja života radio je na svojem najpoznatijem djelu, junačkom epu **[Eneida](https://www.enciklopedija.hr/natuknica.aspx?ID=17922)** (**Aenēis**, u 12

knjiga ). Zbog osobite humanosti, lirizma i dostojanstvenosti svojega djela, Vergilije je bio najproslavljeniji pjesnik carskoga Rima, a do XVIII. stoljeća smatrao se uzorom epskoga pjesništva. S njim je latinski stih dosegnuo vrhunsku razinu, na kojoj se nalazila proza od Ciceronova doba. Njegova su se djela proučavala u europskim školama od antike kroz cijeli srednji vijek do najnovijega doba; smatran je velikim uzorom, »ocem« latinskoga i uopće europskog stvaralaštva. **DANTE** ga uzima za vodiča kroz pakao i čistilište u svojoj Božanstvenoj komediji.

**HORACIJE Flak, Kvint**  -  rimski književnik, posredovanjem Vergilija došao je u Mecenatov književni krug. Od tog je moćnog zaštitnika dobio na dar imanje, koje mu je zajamčilo financijsku neovisnost, pa se otada u potpunosti mogao posvetiti književnosti. Najviše je okrenut lirici, četiri su knjige njegovih **Oda (Carmina)**, ukupno 88 pjesama, napisanih po grčkom uzoru. Tematika pjesama je različita: misaone, rodoljubne, gozbene, one koje njeguju prijateljstvo, ljubavne… Za sebe kaže da neće sav umrijeti i da će jedan dio njega uvijek živjeti zahvaljujući slavi njegovih pjesama. *Exegi monumentum aere perennius… Podigoh spomenik trajniji od mjedi…*

Pisao je i pisma **Poslanice (Epistulae)**. Posljednja poslanica u toj knjizi **Pjesničko umijeće** **( Ars poetica)**jedan je od najslavnijih i najutjecajnijih tekstova antičkog razmišljanja o književnosti i prvo kritičko djelo. Daje savjete za pisanje književnog djela:

* radnja po njemu mora ići *in medias res* ( u bit ), a ne *ab ovo* ( od početka )
* djelo mora biti jedinstveno i cjelovito
* likovi moraju imati obilježja svoje dobi
* jezični purizam ( čistoća ): umjesto grčkih rabiti pa i tvoriti latinske riječi
* svrha je poezije pouka i zabava
* pjesnik se cijeli život mora usavršavati

**OVIDIJE Nazon, Publije** - književnik podrijetlom iz ugledne provincijske obitelji viteškoga staleža, obrazovao se u Rimu, gdje je isprva obnašao niže dužnosti u javnoj službi, no ubrzo se sasvim posvetio pjesništvu. Car August prognao ga je na crnomorsku obalu u Tome ( danas luka Constanza u Rumunjskoj); kao razlog progonstva sam Ovidije navodi »pjesmu« – zacijelo Ljubavno umijeće – i »pogrešku« – vjerojatno umiješanost u nepoznati skandal u carskoj obitelji. Iako je u trenutku odlaska u progonstvo Ovidije slovio za najvećega živućega rimskog pjesnika, ni August ni njegov nasljednik Tiberije nisu ga do kraja života pomilovali.

Ovidije je stvarao lako i brzo: njegova ostavština nadmašuje 30 000 stihova. **Heroide** (Heroides) zbirka je fiktivnih poslanica što ih svojim odsutnim muževima ili ljubavnicima upućuju mitske junakinje. Didaktičke je naravi krnje očuvana Njega ženskoga lica (Medicamina faciei femineae). S poukom, iako često parodiranom, računa i **Ljubavno umijeće (Ars amatoria**); prve dvije knjige zamišljene su kao zavodnički priručnik za muškarce, a treća istovrsne upute nudi ženama. Možda da ublaži sablazan koju je izazvao među konzervativnom publikom, Ovidije se nedugo potom javio **Lijekovima protiv ljubavi (Remedia amoris).**

Ovidije se zatim posvetio najzahtjevnijem heksametarskom žanru, epu. **Prijetvorbe (Metamorphoses)** unatoč najavi o neprekinutoj priči od postanka svijeta do pjesnikove neposredne sadašnjice, zapravo su niz od približno 250 samostalnih mitskih epizoda koje labavo povezuje jedino motiv nadnaravne promjene oblika. Prije odlaska u progonstvo Ovidije je završio i prvih šest knjiga **Kalendara (Fasti)**, o rimskim svetkovinama i obredima od siječnja do lipnja; polovično dovršeno djelo objavljeno je tek posmrtno.

Iz prognaničkoga je razdoblja najstarije 5 knjiga elegija **Žalobnice** ili **Tužaljke (Tristia)**, kojima dominira autobiografska refleksija i neobično dojmljivi opisi barbarskoga krajolika. U njima moli cara da mu dozvoli povratak iz progonstva. **Poslanice s Crnoga mora (Epistulae ex Ponto )** upućivao je prijateljima i moli ih da se za njega zauzmu kod cara.

Uz Vergilija, upravo je Ovidije najtrajnije prisutan u zapadnoj književnosti, likovnim umjetnostima i glazbi.

**TIBUL i PROPERCIJE** najveći su elegičari ( uz Katula i Ovidija, no oni su pisali i druga djela ). **Elegija** je pjesma u kojoj se odražava kakvo bolno iskustvo (smrt, razdvojenost od voljene osobe ili doma, onemogućena ljubav i dr.) u potrazi za utjehom.

1. **Četvrto ili srebrno doba** ( Od cara Tiberija do cara Hadrijana 117.g. poslije Kr. )

- podjednako su zastupljene i poezija i proza, od novih se vrsta javlja basna i roman.

**FEDRO,** basnopisac, došao je kao rob u Italiju, a postao Augustov oslobođenik. Sam autor kaže da mu basna služi za to da bi potlačeni moćnicima okolišno rekli ono što ne smiju izravno. Fedro je prvi u rimskoj književnosti osamostalio basnu kao žanr, a svojim je stihovima nadmašio Grka **EZOPA** koji mu je bio uzor. **Basna** - kratka, poučna, prozna ili stihovana priča u kojoj se kao likovi pojavljuju životinje, biljke i predmeti kako bi uprizorili kakvu općepriznatu istinu, moralni stavak ili praktičnu mudrost.

**MARCIJAL -** epigramatičar rodom iz Hispanije. U skladu sa stajalištem prema kojem treba »štedjeti osobe, a govoriti o manama« u mnogim se njegovim epigramima pojavljuje adresat, ali uglavnom nije riječ o pravim imenima. Likovi Marcijalovih epigrama zato su često negativno obilježeni, kao lovci na nasljedstvo, proždrljivci, pijanci, licemjeri, preljubnici, škrtci. Marcijal je bitno obnovio epigram uvođenjem završnoga duhovita obrata, nakon Marcijala poanta postaje neizostavna sastavnica epigrama. Marcijal stoga nije tek žanrovski specijalist, nego i žanrovski klasik. **Epigram** – kratka, uglavnom duhovita i satirična pjesma sažeta izraza i često neočekivana zaključka.

Koliko je vlasi Ligiji na glavi,

Da je godina toliko,

Trogodišnjom bi mogla da se pravi.

Negda liječnik bješe, a sada je grobar Diaul, Sto ko grobar radi, to činjaše liječnik mladi.

(I, 47)

**JUVENAL** - najveći satiričar o čijem se životu ne zna se gotovo ništa. Središnja je Juvenalova tema izobličenost rimskog društva za vladavine Domicijana (81–96) i njegovih nasljednika Nerve, Trajana i Hadrijana. U prvoj satiri objašnjava kako su nakazne pojave dosegnule takve razmjere da je teško ne pisati satiru (*difficile est satiram non scribere*). Juvenalov utjecaj bio je golem u srednjovjekovlju i renesansi; mnogobrojne jezgrovite formulacije, često pojačane paradoksom ili oksimoronom, postale su krilatice (panem et circenses: »kruha i igara«; mens sana in corpore sano: »zdrav duh u zdravu tijelu«;  quis custodiet ipsos custodes: »tko će čuvati čuvare?«).

**Satira** (prema lat. *satura:* puna), nastala u Rimu, književno je djelo u kojem se napada pojedinac ili zajednica, kakva mana, karakterna osobina, uvjerenje i sl. Predmet napada podvrgava se ismijavanju, ironiziranju, osudi i prijeziru, bilo da je riječ o pojedincu bilo o kolektivu.

**KVINTILIJAN** - pisac i učitelj govorništva u Rimu, prvi od države plaćen. Sačuvano djelo **Govornikova izobrazba (Institutio oratoria)**, u 12 knjiga, sadrži program studija za budućega govornika. Važno je za upoznavanje pedagoških metoda u rimskim školama. Najvrjednija je 10. knjiga, u kojoj se kao korisna lektira navode najznačajniji grčki i rimski pisci. U jeziku i stilu uzor mu je bio Ciceron.

**PLINIJE STARIJI -**  političar i pisac, smatra se prvim enciklopedistom. Kao zapovjednik flote, poginuo je kraj pomorske baze Misenum promatrajući erupciju Vezuva. Širokih interesa i goleme želje za znanjem, poznato je da je bio autor mnogih djela koja se nisu sačuvala: o vojnoj znanosti, gramatici, govorništvu, dvadeset knjiga o ratovima s Germanima, o rimskoj povijesti i dr. Sačuvao se jedino njegov opsežan enciklopedijski priručnik u 37 knjiga **Prirodoslovlje (Naturalis historia)**. Sadrži podatke o kozmografiji, zemljopisu, etnografiji, biologiji, poljoprivredi, medicini, mineralogiji, umjetnosti…

**PLINIJE MLAĐI -**  državnik, govornik i pisac, nećak Plinija Starijega, koji ga je oporukom posinio, pa je zato nosio ujakovo ime. Glasovit je po svojim **Pismima (Epistulae).** Premda ne doseže Cicerona, svoj uzor, vrstan je stilist. Njegova su pisma bila namijenjena javnomu čitanju i obuhvaćaju velik broj tema (portrete osoba, opis zgrada i krajolika, uspomene i anegdote, filozofske sadržaje, politički i književni život Rima i dr.). Znamenita su dva pisma upućena Tacitu u kojima je opisao erupciju Vezuva 79. i smrt svojega ujaka.

**SENEKA** - filozof i književnik rodom iz Hispanije. U Rimu je studirao retoriku i filozofiju i ubrzo se istaknuo kao pravnik, jedan od najvećih moralista i senator. Prognan od Kaligule i Klaudija, vratio se 49. iz progonstva na Korzici kako bi postao Neronov odgojitelj, a poslije i savjetnik. Premda se povukao s dvora da bi se posvetio književnosti, bio je optužen za urotu protiv cara i prisiljen na samoubojstvo. Glasovita su njegova 124 sačuvana pisma (**Ćudoredna pisma** Luciliju – **Epistulae morales** ad Lucilium), tj. filozofski eseji iz područja praktične etike.

**PETRONIJE ARBITER** - književnik, pouzdanik cara Nerona, glasovit kao nenadmašiv sudac ukusa (**elegantiae arbiter**). Kada je pao u nemilost, počinio je samoubojstvo. Autor je golemoga satiričkoga romana **Satirikon** od kojega je sačuvan manji dio. Najcjelovitiji je prizor iz cijeloga djela **Trimalhionova gozba (Cena Trimalchionis)**, pronađen 1653. u Trogiru.

**TACIT** - povjesničar i političar. U Ciceronovu stilu napisao je djelo Dijalog o govornicima, u kojem kao glavni uzrok propadanja govorništva navodi ukidanje republikanskih sloboda. **Anali**ili**Od smrti božanskoga Augusta**  u 16 knjiga opisivali su sumornu sliku vladavine careva julijevsko-klaudijevskoga roda od smrti Augustove do smrti Neronove (14–68). Tacit je tražio dublje, skrovite uzroke povijesnih zbivanja, rado se zadržavajući na psihološkoj analizi ljudskih postupaka. Više su ga privlačile tamne strane života i tragične sudbine. Iako u početku Anala kaže da piše **sine ira et studio** (= bez srdžbe i naklonosti, tj. objektivno ), ipak nije uvijek bio objektivan.

1. **Peto ili kasnoantičko doba** ( od cara Hadrijana do propasti Zapadnorimskog Carstva 476.g. )

- književnost je bogata i raznovrsna, a osobito cvjeta u zapadnim provincijama, u Galiji, Hispaniji i Africi

- javljaju se kršćanski pjesnici

- crkveni oci ( patres ecclesiae ) čine zasebnu skupinu

**SVETI JERONIM** – prvi prevodi Bibliju s grčkog na latinski. Njegov se prijevod Biblije naziva **Vulgata**. Pretpostavlja se da je bio iz naših krajeva, a kako je bio žestoke naravi, pripisuje mu se izjava: “Parce mihi, Domine, quia Dalmata sum” – [“Oprosti mi, Gospodine, jer sam Dalmatinac”](https://knjizara.glas-koncila.hr/index.php/sveti-jeronim-oprosti-mi-gospodine-jer-sam-dalmatinac.html). Zaštitnik je Dalmacije, teologa, studenata i učenika.

**SVETI AUGUSTIN -** filozof, teolog i crkveni otac, jedan od najznamenitijih latinskih crkvenih otaca i veliki zapadni crkveni učitelj. U mladosti je prezirao vjeru svoje majke, bio je poganin, grješnik, razvratnik. Potaknut propovijedima milanskoga biskupa Ambrozija rasplet svojih unutrašnjih dilema nalazi u kršćanstvu, napušta govorničku službu i povlači se u tišinu pa se sa 33 godine krsti u Milanu. Vratio se u Afriku, rasprodao cijelo svoje imanje i podijelio novac siromasima. Nakon 3 godine redovničkoga života, zaređen je za svećenika, a 396. postao je biskup. Umro je u vrijeme kada su Vandali opsjedali grad.

Najčitanije mu je djelo **Ispovijesti (Confessiones),** neka vrsta duhovne autobiografije, a najznačajnije je

**O državi Božjoj (De civitate Dei)** napisano između 413. i 416. protiv pogana, koji su držali da je pad grada bio kazna što je puk napustio stare bogove i prešao na kršćanstvo.